C. PLINII CAECILII SECVNDI

PANEGYRICVS

NERVAE TRAIANO AVGVSTO DICTVS

**I**

# In exordio ante omnia reddit rationem, cur initio deos precetur: quod hic mos sit a maioribus consuetudo tradita, quam nemini ait potius quam sibi esse observandam consuli.

|  |  |  |
| --- | --- | --- |
| 1  2  3  4  5  6 |  | Bene ac sapienter, patrēs cōnscrīptī, māiōrēs īnstituērunt, ut rērum agendārum, ita dīcendī initium ā precātiōnibus capere, quod nihil rīte, nihil prōvidenter hominēs sine deōrum immortālium ope, cōnsiliō, honōre auspicārentur. Quī mōs cuī potius quam cōnsulī, aut quandō magis ūsurpandus colendusque est, quam cum imperiō senātūs, auctōritāte reīpūblicae ad agendās optimō prīncipī grātiās excitāmur ? Quod enim praestābilius est aut pulchrius mūnus deōrum quam castus et sānctus et diīs simillimus prīnceps ? Ac sī adhūc dubium fuisset, forte cāsūque rēctōrēs terrīs, an aliquō nūmine darentur, prīncipem tamen nostrum liquēret dīvīnitus cōnstitūtum. Nōn enim occultā potestāte fātōrum, sed, ab Iove ipsō cōram ac palam repertus, ēlēctus est : quippe inter ārās et altāria eōdemque locī, quem deus ille tam manifestus ac praesēns quam caelum ac sīdera īnsēdit. Quō magis aptum piumque est tē, Iuppiter optime, anteā conditōrem, nunc cōnservātōrem imperiī nostrī, precārī, ut mihi dīgna cōnsule, dīgna senātū, dīgna prīncipe contingat ōrātiō, utque omnibus, quae dīcentur ā mē, lībertās, fidēs, vēritās cōnstet, tantumque ā speciē adūlātiōnis absit grātiārum āctiō mea, quantum abest ā necessitāte. |

LII

# Ostendit tanto maiorem Traianum ceteris imperatoribus, quanto his esse modestiorem. Iovi optimo maximo gratias agit, cui tantum principem Romani debeant.

|  |  |  |
| --- | --- | --- |
| 1  2  3  4  5  6  7 |  | Hōrum ūnum sī praestitisset alius, illī iam dūdum radiātum caput et media inter deōs sēdēs aurō stāret aut ebore, augustiōribusque ārīs et grandiōribus victimīs invocārētur. Tū dēlūbra nōn nisi adōrātūrus intrās, tibi māximus honor excubāre prō templīs postibusque praetexī. Sīc fit, ut dī tibi summum inter hominēs fastīgium servent, cum deōrum ipse nōn appetās. Itaque tuam statuam in vestibulō Iovis optimī māximī ūnam alteramve et hanc aeream cernimus. At paulō ante aditūs omnēs, omnēs gradūs tōtaque ārea hinc aurō, hinc argentō relūcēbat, seu potius polluēbātur, cum incestī prīncipis statuīs permixta deōrum simulācra sordērent. Ergō istae quidem aereae et paucae manent, manēbuntque quam diū templum ipsum, illae autem aureae et innumerābilēs strāge et ruīnā pūblicō gaudiō litāvērunt. Iuvābat illīdere solō superbissimōs vultūs, īnstāre ferrō, saevīre secūribus, ut sī singulōs ictūs sanguis dolorque sequerētur. Nēmō tam temperāns gaudiī sēraeque laetitiae, quīn īnstar ultiōnis vidērētur cernere lacerōs artūs, truncāta membra, postrēmō trucēs horrendāsque imāginēs obiectās excoctāsque flammīs, ut ex illō terrōre et minīs in ūsum hominum ac voluptātēs īgnibus mūtārentur. Similī reverentiā, Caesar, nōn apud genium tuum bonitātī tuae grātiās agī, sed apud nūmen Iovis optimī māximī pateris : illī dēbēre nōs, quidquid tibi dēbeāmus, illīus, quod bene faciās, mūneris esse, quī tē dedit. Ante quidem ingentēs hostiārum gregēs per Capitōlīnum iter, magnā suī parte velut interceptī, dēvertere viā cōgēbantur, cum saevissimī dominī atrōcissima effigiēs tantō victimārum cruōre colerētur, quantum ipse hūmānī sanguinis prōfundēbat. |

# **LIII**

# Imperatoribus aliis cum Traiano collatis, ex multis eius beneficiis maxime laudat licentiam ab eo civibus datam malos principes priores ulciscendi hortandique posteriores.

|  |  |  |
| --- | --- | --- |
| 1  2  3  4  5  6 |  | Omnia, patrēs cōnscrīptī, quae dē aliīs prīncipibus ā mē aut dīcuntur, aut dicta sunt, eō pertinent, ut ostendam, quam longā cōnsuētūdine corruptōs dēprāvātōsque mōrēs prīncipātūs parēns noster refōrmet et corrigat. Aliōquī nihil nōn parum grātē sine comparātiōne laudātur. Praetereā hoc prīmum ergā optimum imperātōrem piōrum cīvium officium est : īnsequī dissimilēs. Neque enim satis amārit bonōs prīncipēs, quī malōs satis nōn ōderit. Adice, quod imperātōris nostrī nōn aliud amplius ac diffūsius meritum est, quam quod īnsectārī malōs prīncipēs tūtum est. An excidit dolōrī nostrō modo vindicātus Nerō ? Permitteret, crēdō, fāmam vītamque eius carpī, quī mortem ulcīscēbātur, nec ut in sē dicta interpretārētur, quae dē simillimō dīcerentur. Quārē ergā tē, Caesar, mūneribus tuīs omnibus comparō, multīs antepōnō, quod licet nōbīs et in praeteritum dē malīs imperātōribus cotīdiē vindicārī et futūrōs sub exemplō praemonēre nūllum locum, nūllum esse tempus, quō fūnestōrum prīncipum mānēs ā posterōrum exsecrātiōnibus conquiēscant. Quō cōnstantius, patrēs cōnscrīptī, et dolōrēs nostrōs et gaudia prōferāmus : laetēmur hīs, quibus fruimur, ingemīscāmus illīs, quae patiēbāmur. Simul utrumque faciendum est sub bonō prīncipe. Hoc sēcrēta nostra, hoc sermōnēs, hoc ipsae grātiārum āctiōnēs agant, meminerintque sīc māximē laudārī incolumem imperātōrem, sī priōrēs secus meritī reprehendantur. Nam cum dē malō prīncipe posterī tacent, manifestum est eadem facere praesentem. |

XCIV

# In peroratione deos imperii custodes compellat, in primis Iovem Capitolinum, quem orat pro aeternitate imperii et principe praesenti, qui successorem eligat bonum.

|  |  |  |
| --- | --- | --- |
| 1  2  3  4  5 |  | In fīne ōrātiōnis praesidēs cūstōdēsque imperiī dīvōs ego cōnsul prō rēbus hūmānīs ac tē praecipuē, Capitōlīne Iuppiter, precor, ut beneficiīs tuīs faveās, tantīsque mūneribus addās perpetuitātem. Audīstī, quae malō prīncipī precābāmur : exaudī, quae prō dissimillimō optāmus. Nōn tē distringimus vōtīs ; nōn enim pācem, nōn concordiam, nōn sēcūritātem, nōn opēs ōrāmus, nōn honōrēs : simplex cūnctaque ista complexum ūnum omnium vōtum est : salūs prīncipis. Nec vērō novam tibi iniungimus cūram. Tū enim iam tunc illum in tūtēlam recēpistī, cum praedōnis avidissimī faucibus ēripuistī ; neque enim sine auxiliō tuō, cum altissima quaeque quaterentur, hic, quī omnibus excelsior erat, inconcussus stetit : praeteritus est ā pessimō prīncipe, quī praeterīrī ab optimō nōn poterat. Tū clāra iūdiciī tuī sīgna mīsistī, cum proficīscentī ad exercitum tuō nōmine, tuō honōre cessistī. Tū vōce imperātōris, quid sentīrēs, locūtus, fīlium illī, nōbīs parentem, tibi pontificem māximum ēlēgistī. Quō māiōre fīdūciā iīsdem illīs vōtīs, quae ipse prō sē nuncupārī iubet, ōrō et obtestor : ‘sī bene rempūblicam, sī ex ūtilitāte omnium regit’, prīmum, ut illum nepōtibus nostrīs ac prōnepōtibus servēs, deinde, ut quandōque successōrem eī tribuās, quem genuerit, quem fōrmāverit, similemque fēcerit adoptātō, aut, sī hoc fātō negātur, in cōnsiliō sīs ēligentī, mōnstrēsque aliquem, quem adoptārī in Capitōliō deceat. |

# **XCV**

# Ad postremum senatores alloquitur, quibus obsequium et reverentiam pollicetur.

|  |  |  |
| --- | --- | --- |
| 1  2  3  4  5 |  | Vōbīs, patrēs cōnscrīptī, quantum dēbeam, pūblicīs etiam monimentīs continētur. Vōs mihi in tribūnātū quiētis, in praetūrā modestiae, vōs in istīs etiam officiīs, quae studiīs nostrīs circā tuendōs sociōs iniūnxerātis, cum fideī tum cōnstantiae antīquissimum testimōnium perhibuistis. Vōs proximē dēstinātiōnem cōnsulātūs meī hīs acclāmātiōnibus approbāvistis, ut intellegam etiam atque etiam ēnītendum mihi, ut hunc cōnsēnsum vestrum complectar, et teneam, et in diēs augeam. Etenim meminī tunc vērissimē iūdicārī, meruerit quis honōrem necne, cum adeptus est. Vōs modo favēte huīc prōpositō, et crēdite : sī cursū quōdam prōvectus ab illō īnsidiōsissimō prīncipe, ante quam profitērētur odium bonōrum, postquam professus est, substitī ; cum vidērem, quae ad honōrēs compendia patērent, longius iter māluī ; sī malīs temporibus inter maestōs et paventēs, bonīs inter sēcūrōs gaudentēsque numeror ; sī dēnique in tantum dīligō optimum prīncipem, in quantum invīsus pessimō fuī, ego reverentiae vestrae sīc semper īnserviam, nōn ut mē cōnsulem et mox cōnsulārem, sed ut candidātum cōnsulātūs putem. |